Document ID: 32006R0181

ΚΑΝΟΝΙΣΜΌΣ (ΕΚ) αριθ. 181/2006 ΤΗΣ ΕΠΙΤΡΟΠΉΣ
της 1ης Φεβρουαρίου 2006
για την εφαρμογή του κανονισμού (ΕΚ) αριθ. 1774/2002 όσον αφορά τα οργανικά λιπάσματα και τα βελτιωτικά εδάφους εκτός από την κόπρο και για την τροποποίηση του κανονισμού αυτού
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο (1), και ιδίως το άρθρο 20 παράγραφος 2, το άρθρο 22 παράγραφος 2 και το άρθρο 32 παράγραφος 2 του κανονισμού,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1774/2002 απαγορεύει τη διασπορά, σε βοσκότοπους, οργανικών λιπασμάτων και βελτιωτικών του εδάφους εκτός από την κόπρο. Η απαγόρευση αυτή συμβαδίζει με την τρέχουσα απαγόρευση της χρήσης ζωικών πρωτεϊνών στην Ευρωπαϊκή Ένωση και αποσκοπεί να προλάβει πιθανό κίνδυνο μόλυνσης από βοσκότοπους στους οποίους μπορεί να υπάρχουν υλικά της κατηγορίας 2 και της κατηγορίας 3. Τέτοιοι κίνδυνοι μπορεί να οφείλονται στην απευθείας βοσκή της χορτονομής από τα εκτρεφόμενα ζώα ή στη χρήση της χορτονομής για ενσίρωση ή σανό. Ο προαναφερόμενος κανονισμός προβλέπει ότι τα μέτρα για την εφαρμογή της απαγόρευσης, συμπεριλαμβανομένων των μέτρων ελέγχου, θα πρέπει να θεσπίζονται ύστερα από διαβούλευση με την αρμόδια επιστημονική επιτροπή.
(2)
Διάφορες επιστημονικές επιτροπές εξέδωσαν επιστημονικές γνωμοδοτήσεις που έχουν σχέση με τη διασπορά στο έδαφος οργανικών λιπασμάτων και βελτιωτικών εδάφους. Αυτές περιλαμβάνουν, πρώτον, τη γνωμοδότηση της 24ης και 25ης Σεπτεμβρίου 1998 της επιστημονικής συντονιστικής επιτροπής σχετικά με την ασφάλεια των οργανικών λιπασμάτων που προέρχονται από θηλαστικά, δεύτερον, τη γνωμοδότηση της 24ης Απριλίου 2001 της επιστημονικής επιτροπής τοξικότητας, οικοτοξικότητας και περιβάλλοντος για την αξιολόγηση της επεξεργασίας ιλύος με σκοπό τη μείωση των παθογόνων παραγόντων, τρίτον, τη γνωμοδότηση της 10ης και 11ης Μαΐου 2001 της επιστημονικής συντονιστικής επιτροπής σχετικά με την ασφάλεια των οργανικών λιπασμάτων που προέρχονται από υλικά μηρυκαστικών και, τέταρτον, τη γνωμοδότηση της 3ης Μαρτίου 2004 της επιστημονικής ομάδας για τις βιολογικές πηγές κινδύνου της Ευρωπαϊκής Αρχής για την Ασφάλεια των Τροφίμων σχετικά με την ασφάλεια, όσον αφορά τους βιολογικούς κινδύνους, συμπεριλαμβανομένης της ΣΕΒ, της διασποράς οργανικών λιπασμάτων και βελτιωτικών εδάφους σε βοσκότοπους.
(3)
Οι προαναφερόμενες επιστημονικές γνωμοδοτήσεις συνιστούν να μην ενσωματώνονται σε οργανικά λιπάσματα και βελτιωτικά εδάφους, για χρήση σε γη στην οποία έχουν πρόσβαση βοοειδή, ζωικοί ιστοί που είναι πιθανό να περιέχουν παράγοντες ΜΣΕ. Μπορούν να χρησιμοποιούνται άλλα υλικά για την παρασκευή οργανικών λιπασμάτων και βελτιωτικών εδάφους, εφόσον τηρούνται ορισμένοι όροι υγιεινής μεταξύ των οποίων περιλαμβάνονται η θέρμανση και η ασφαλής προμήθεια υλικών που μειώνουν περισσότερο κάθε δυνητικό κίνδυνο.
(4)
Βάσει των προαναφερόμενων επιστημονικών γνωμοδοτήσεων, θα πρέπει να θεσπιστούν κανόνες εφαρμογής, περιλαμβανομένων και μέτρων ελέγχου, για τη διασπορά, σε βοσκότοπους, οργανικών λιπασμάτων και βελτιωτικών του εδάφους, καθώς και καταλοίπων διάσπασης και λιπάσματος.
(5)
Τα μέτρα εφαρμογής που προβλέπει ο παρών κανονισμός εφαρμόζονται με την επιφύλαξη των μεταβατικών μέτρων που ισχύουν σήμερα βάσει του κανονισμού (ΕΚ) αριθ. 1774/2002.
(6)
Θα πρέπει να εξασφαλίζεται η δυνατότητα διάθεσης στην αγορά και εξαγωγής οργανικών λιπασμάτων και βελτιωτικών του εδάφους, εφόσον πληρούνται οι όροι που αναφέρονται στον παρόντα κανονισμό.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αντικείμενο και πεδίο εφαρμογής
1. Ο παρών κανονισμός εφαρμόζεται με την επιφύλαξη των μεταβατικών μέτρων που θεσπίστηκαν βάσει του κανονισμού (ΕΚ) αριθ. 1774/2002.
2. Τα κράτη μέλη μπορούν να εφαρμόζουν αυστηρότερους εθνικούς κανόνες από εκείνους που προβλέπει ο παρών κανονισμός σχετικά με τον τρόπο χρήσης των οργανικών λιπασμάτων και των βελτιωτικών του εδάφους στη δική τους επικράτεια, εφόσον οι εν λόγω κανόνες επιβάλλονται δικαιολογημένα, για λόγους υγείας των ζώων ή δημόσιας υγείας.
Άρθρο 2
Τροποποίηση
Στο παράρτημα Ι του κανονισμού (ΕΚ) αριθ. 1774/2002, το σημείο 39 αντικαθίσταται από το ακόλουθο κείμενο:
«39)
“βοσκότοπος”: έκταση καλυμμένη με κάθε είδους κτηνοτροφικό χόρτο, το οποίο βόσκουν εκτρεφόμενα ζώα ή χρησιμοποιείται σε ζωοτροφές για εκτρεφόμενα ζώα, εκτός της έκτασης στην οποία έχουν διασπαρεί βελτιωτικά εδάφους σύμφωνα με τον κανονισμό (ΕΚ) αριθ. 181/2006 της Επιτροπής (2)·
Άρθρο 3
Απαιτήσεις για τα οργανικά λιπάσματα και τα βελτιωτικά του εδάφους
Τα οργανικά λιπάσματα και τα βελτιωτικά του εδάφους παράγονται αποκλειστικά από υλικά της κατηγορίας 2 και της κατηγορίας 3.
Άρθρο 4
Έλεγχος παθογόνων παραγόντων και συσκευασία και επισήμανση
Τα οργανικά λιπάσματα και τα βελτιωτικά του εδάφους συμμορφώνονται με τις απαιτήσεις για τον έλεγχο των παθογόνων παραγόντων και για τη συσκευασία και την επισήμανση που καθορίζονται στα μέρη Ι και ΙΙΙ του παραρτήματος.
Άρθρο 5
Μεταφορά
Τα οργανικά λιπάσματα και τα βελτιωτικά του εδάφους μεταφέρονται σύμφωνα με τις απαιτήσεις που καθορίζονται στο μέρος ΙΙΙ του παραρτήματος.
Άρθρο 6
Χρήση και ειδικοί περιορισμοί βοσκής
1. Οι ειδικοί περιορισμοί βοσκής που καθορίζονται στο μέρος IV του παραρτήματος εφαρμόζονται στις εκτάσεις που είναι διεσπαρμένες με οργανικά λιπάσματα και βελτιωτικά του εδάφους.
2. Τα μεταποιημένα προϊόντα που προέρχονται από την επεξεργασία ζωικών υποπροϊόντων σε μονάδα μεταποίησης σύμφωνα με τον κανονισμό (ΕΚ) αριθ. 1774/2002 δεν διασπείρονται αυτούσια απευθείας σε εκτάσεις στις οποίες μπορεί να έχουν πρόσβαση εκτρεφόμενα ζώα.
Άρθρο 7
Μητρώα
Ο υπεύθυνος της έκτασης στην οποία διασπείρονται οργανικά λιπάσματα και βελτιωτικά του εδάφους και στην οποία έχουν πρόσβαση εκτρεφόμενα ζώα τηρεί μητρώα τουλάχιστον για μία διετία σχετικά με:
α)
τις ποσότητες οργανικών λιπασμάτων και βελτιωτικών του εδάφους που έχουν διασπαρεί·
β)
την ημερομηνία και τα μέρη στα οποία έγινε η διασπορά λιπασμάτων και βελτιωτικών του εδάφους σε εκτάσεις γης·
γ)
τις ημερομηνίες κατά τις οποίες επιτρέπεται να βόσκουν στις εκτάσεις ζώα ή κατά τις οποίες συγκομίζεται από τις εκτάσεις χόρτο για ζωοτροφές.
Άρθρο 8
Διάθεση στην αγορά, εξαγωγή και διαμετακόμιση
Η διάθεση στην αγορά, η εξαγωγή και η διαμετακόμιση οργανικών λιπασμάτων και βελτιωτικών του εδάφους θα πρέπει να τηρεί τις απαιτήσεις που καθορίζονται στα μέρη Ι και ΙΙ του παραρτήματος.
Άρθρο 9
Μέτρα ελέγχου
1. Η αρμόδια αρχή λαμβάνει τα απαραίτητα μέτρα για να εξασφαλίσει ότι τηρείται ο παρών κανονισμός.
2. Η αρμόδια αρχή διενεργεί ελέγχους σε τακτά διαστήματα στις εκτάσεις στις οποίες διασπείρονται οργανικά λιπάσματα και βελτιωτικά του εδάφους και στις οποίες έχουν, ίσως, πρόσβαση εκτρεφόμενα ζώα.
3. Εάν οι έλεγχοι που διενεργούνται από την αρμόδια αρχή αποδείξουν ότι ο παρών κανονισμός δεν τηρείται, η αρμόδια αρχή λαμβάνει τα ενδεδειγμένα μέτρα.
Άρθρο 10
Έναρξη ισχύος
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Απριλίου 2006.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 1 Φεβρουαρίου 2006.

Labels: 0
1
17
6